Ana-Maria Strat, fata de 22 de ani care a suferit 69 de operații din cauza infecțiilor nosocomiale Calvarul începe când Ana-Maria are 17 ani și face o angiografie

joi, 15 iunie 2017, 6:54

De Mirela Neag, Răzvan Luțac și Cătălin Tolontan

Pe 20 ianuarie 2012, o pacientă de 17 ani din satul vrâncean Vânători vine la Institutul de Boli Cardiovasculare Iași.

Ana-Maria Strat are probleme la rinichi.

Medicii suspectează o stenoză de arteră renală dreaptă congenitală, ceea ce semnifică îngustarea unui vas de sânge, dobândită din naștere.

”E nevoie de angiografie”, decid doctorii.

O aduc pe fată în sală.

Infecție cu Staphylococcus aureus

Angiografia este o analiză radiologică.

Doctorii introduc cateterul într-o arteră la nivel inghinal și vizualizează, în timp real, vasele de sânge ale pacientei de 17 ani.

Ana-Maria stă calmă, anestezia a prins perfect, nici fata și nici medicii nu știu că viața ei se schimbă în acele ore.

Se schimbă fără semne, fără alerte de proximitate; așa cum azi ai o viață și, după ce treci linia invizibilă, mâine ai altă viață.

La o săptămână de la analiză, Ana-Maria simte frisoane, apoi temperatură mare și inflamarea zonei unde a fost introdus cateterul.

Este diagnosticată cu infecție cu Staphylococcus aureus meticilinorezistent (MRSA).

Și cu încă două bacterii nosocomiale: Klebsiella și Pioceanic.

Analizele aflate în posesia ziarului arată, fără dubiu, că, din ianuarie 2012, Ana-Maria Strat capătă în sânge un cocktail de infecții multirezistente la tratamentul antibiotic.

Sunt bacterii dezvoltate și modificate genetic în mediul din spital.

O operație pe lună, vreme de cinci ani

Cinci ani și jumătate trec de atunci.

Azi, Ana-Maria are aproape întreg piciorul decopertat de piele.

I-a rămas un sfert din țesutul muscular.

Nu mai poate merge regulat la școală și rămâne cu 10 clase terminate.

Suportă 69 de operații pentru plăgile infectate și reconstrucția țesuturilor necrozate.

În medie, o intervenție pe lună.

Contractează încă patru germeni de spital plus virusul hepatitic C

Infecțiile nosocomiale însoțesc pelerinajul Anei prin spitalele din Iași, Focșani, Târgu-Mureș și București.

Rând pe rând, bruneta creață, plinuță și veselă este contaminată cu Acinetobacter și E. Coli, în plus față de cele trei luate la Iași.

După efectuarea primei transfuzii de sânge la Spitalul de Urgență Floreasca din București, Ana ia și virusul hepatitic C.

De bacterii reușește să scape, cu excepția Stafilococului auriu MRSA, primul dobândit, care este localizat la șold.

De cinci ani și jumătate!

De cinci ani, Stafilococul auriu MRSA este linia invizibilă peste care Ana-Maria a trecut, linia pe care medicii de la 10 spitale din România și cele mai puternice antibiotice inventate de om nu reușesc să o șteargă.

De altfel, statistica este înfiorătoare: în acele zile de ianuarie 2012, în salon mai erau două paciente, două femei, de 41 și de 61 de ani.

”Ambele au murit. Una dintre doamne a murit la 3 luni, iar a doua, după 6 luni. Doar eu am scăpat”, mărturisește Ana.

La emisiune la TVR

Ieri, într-un studio găzduit de Curtea de Apel București, realizatoarea Luminița Velciu de la TVR i-a avut, printre invitați, pe Ana-Maria Strat și pe jurnalista Mirela Neag.

Presa locală a acoperit cazul Anei-Maria de-a lungul anilor.

Televiziunea publică l-a descoperit și va difuza emisiunea ”Recurs la morală” în câteva zile.

”M-am adresat Colegiului Medicilor din Iași, care a concluzionat că angiografia a fost făcută în mod corect, iar medicul susține că m-am infectat în alt spital!”, își amintește fata de 22 de ani.

Fata pregătită pentru morgă

În acești ani, Ana-Maria intră de 4 ori în comă din cauza septicemiei.

Ultima dată stă 10 zile în comă profundă și face stop cardio-respirator, cu manevre de resuscitare fără succes.

”Am fost declarată moartă. Părinții mi-au povestit că asistentele au început să mă pregătească pentru a mă duce la morgă”, povestește ea, cu liniștea celui care a străbătut toate liniile invizibile pe care le poate trece un om.

”Și cum stăteam eu așa, moartă, în momentul în care mi-au scos sonda urinară, am eliminat doi litri de urină! Apoi am început să mișc și așa am revenit la viață”, își amintește Ana-Maria.

”Ultima dată, când am fost internată la Floreasca, în urmă cu 3 luni, doctorul Ioan Lascăr le-a spus părinților că dacă nu accept amputarea piciorului drept de la șold o să mai trăiesc între patru și șase luni” Ana-Maria Strat

Ambulanța îi calcă bichonul

”Eu nu vreau să renunț la piciorul meu”, se ambiționează Ana.

”Mi-au spus că risc din nou septicemie, că am infecția în sânge și poate să-mi afecteze ireversibil rinichii, inima, plămânii sau ficatul sau toate la un loc”.

În viața Anei-Maria e mai mult sânge decât într-un film de Tarantino.

Dar nici Quentin Jerome Tarantino n-ar putea face așa un film.

”Cea mai mare bucurie, acum, este cățelușul meu, un bichon, femelă”, râde fata.

”Din păcate, acum și câinele suferă. Pe 11 iunie mi s-a făcut rău. Am chemat salvarea, care, atunci când a sosit, mi-a călcat cățelușul! Fetița, așa o cheamă, are triplă fractură de picior și numai la București poate fi operată”, explică Ana-Maria.

Salvarea care calcă bichonul.

Cine poate regiza un asemenea film?

Ana și Dumnezeu

”Dumnezeu să vă binecuvânteze!”, sună încheierea fiecărei discuții pe care o ai cu Ana-Maria Strat.

Fata crește într-o familie de rit penticostal.

Are 4 surori, un frate și 7 nepoți.

”Cred că de patru ori am revenit din comă pentru că medicii m-au ajutat, dar și pentru că Dumnezeu mă iubește pentru că nu am făcut niciodată rău, nimănui”.

Și suferința nu te-a zdruncinat, Ana?

Se gândește.

”După câte am îndurat, nu mai am o credință așa de mare în Dumnezeu!”.

Nu pleacă privirea, continuă să te privească drept.

Bichonul și remanierea

În București, Ana apare cu Fetița în brațe.

”Am venit cu bichonul în București pentru că l-am programat la operație”.

Cât stă ea în platou, câinele e la medicul veterinar.

La emisiune nu a ajuns nimeni din Ministerul Sănătății.

Jurnaliștii au sunat insistent, până în ultimul moment, dar ”toată lumea își face bagajele acolo, că ministrul Sănătății se pregătește de plecare”.

Fata cu 69 de operații din cauza unei analize stă calmă pe scaun, bichonul călcat de ambulanță e la operație, iar în Ministerul Sănătății suflă remanierea și se împachetează înainte să se fi terminat despachetarea.

Niciun regizor n-ar îndrăzni un astfel de film.

Se face noapte.

Ultima oră. Ministrul Florian Bodog a demisionat.

Operația Fetiței s-a încheiat cu bine.

Fata și câinele pornesc spre casă.

Alte investigații GSP din Sănătate:

1. ”Mami, tu nu plîngi după băiatul tău?”. Mărturia și documentele familiei mințite la #Colectiv: arsura a fost ”umflată” de la 30-35% la 45-50%! (I)

2. ”Ai grijă de noi, frate Alex!”. Familia Hogea întreabă cine le-a scos băiatul de pe lista de Bruxelles și demonstrează că a plecat contaminat cu bacterii (II)

3. Povestea Georgianei Maxim și a lui Ghiorghe Ponciş, ambii morți la o săptămână distanță, după ce au contactat infecții nosocomiale: ”Precum în ATI, așa și pe pământ”.

4. Lumea imaginară din capul Georgianei Maxim. Spitalul Bagdasar-Arseni recunoaște infecții cu două bacterii nosocomiale, în timp ce DSP comunică mai multe tipuri de bacterii intraspitalicești la același spital!

5. Infecțiile continuă la Spitalul Bagdasar-Arseni! O tânără de 36 de ani moare infectată cu două bacterii după o operație de hernie cervicală.

6. 59 de decese în ultimii doi ani la centrele de boli psihice Măciuca și Băbeni fără ca poliția să investigheze!

7. Oameni legați cu chingi de TIR de paturi și bănci la Centrul de boli psihice Măciuca! ”Pentru că infirmierii îi amenajează casa managerului”.

8. Toate capitolele din investigația GSP despre Spitalul Obregia.

9. Toate capitolele din investigația GSP în dosarul dezinfectanților diluați Hexi Pharma, neregulile din sistemul medical românesc și cazul „Colectiv”.

10. Armeanu, pentru noi, este Secureanu 2! Ministerul Sănătății a trimis la DNA achizițiile făcute de directorul spitalelor bucureștene pe cînd era manager la SJ Ilfov.

11. Înregistrări audio și documente: Pile din primărie înmormîntate pe banii Spitalului Malaxa – ”Managerul Secureanu scoate zilnic cash din spital pe o firmă dizolvată de un an și jumătate!”

12. Mai tare ca Secureanu: managerul Monica Boer și-a făcut teren de minifotbal cu nocturnă în curtea vilei! Primăria știa ce se întâmplă la ”Obregia”, dovadă că o firmă prinsă a dat înapoi jumătate din banii primiți!

Save